Grense Oorsteek – NGK Somerstrand
Written by Chris van Wyk on 24/11/2010 . Posted in Nuusflitse.
'n Reeks geleenthede wat vyf jaar gelede oor Stephan en Alida Bothma se pad begin kom het, het geleidelik ontwikkel tot wat binnekort 'n nuwe grens-oorstekende gebeurtenis kan word. Alles het begin met 'n gebedsuitreik na Iran, wat later gevolg is deur 'n e-pos korrespondensie wat Alida met vier Iranse vrouekunstenaars aangeknoop het. Met verloop van tyd is daar so per e-pos verhoudinge gebou, toenemend veral met een jong vrou. Sy is ook 'n besonder goeie kunstenaar en die Bothmas het gereël om haar werk vroeg aanstaande jaar in Port Elizabeth uit te stal en hoop om hulle bande so verder te
versterk. Nou droom hulle 'n stap verder. Hulle wil dit bitter graag vir die kunstenaar en haar man moontlik maak om Suid-Afrika tydens die uitstalling te kan besoek en so vir die eerste keer blootgestel te word aan gelowiges.
Hiervoor is fondse nodig, of dalk iemand wat Voyager-myle kan skenk. As deel van so 'n poging word Alida se sketse wat tydens eredienste gebruik word en in die voorportaal te sien is, aangebied. 'n Donasie van minstens R150 per skets sal waardeer word. Sy kan geskakel word by 084 624 1284.